„Cea Cea Barbara Moller dabar gyvena Vilniuje ir mokosi lietuvių kalbos. Gegužės pradžioje moteris buvo atvykusi į Šiaulius susitikti su giminaičiais – čia gyvena jos antros kartos pusbrolio Dariaus Urlakio šeima. Cea Cea Barbaros močiutė ir Dariaus močiutė buvo seserys. Urlakiai viešniai surengė kelionę į vietas, susijusias su šeimos šaknimis, keliavo po Žemaitiją. Kartu aplankė Bazilionus, užsuko į bažnyčią, kurioje tuokėsi seneliai, ant prosenelių kapų uždegė žvakių. Cea Cea Barbarą užplūdo daugybė jausmų: „Manau, močiutė būtų buvusi labai laiminga...“

Kalbėdama apie šeimos praeitį, moteris graudinasi. „Esu jautri kaip vaikas“, – pasiteisina. Daug emocijų kelia ir senelių patirti išgyvenimai, ir dabarties patyrimai – aplankyti kapai, mamos vaikystės vietos. Lyg viskas buvo tolima laike ir erdvėje, o dabar – šalia ir taip sava. <...> O ar jaučiasi esanti lietuvė? „Jei geriau mokėčiau kalbą, labiau jausčiausi, gaila, kad dar negaliu kalbėti laisvai. Bet noriu čia grįžti, mane traukia“, – atsako.“

Nuoroda į šaltinį: <https://www.skrastas.lt/gyvenimo-spalvos/australijos-i-lietuva-mokytis-kalbos-ir-pajausti-savo-saknis#google_vignette>